Як давядзецца пабываць на радзіме батальёна, не прамініце пазнаёміцца з экспазіцыяй музея былога канцлагера Заксенхаўзен. У колішняга “кацэта” ёсць асаблівасць: паводле задумы архітэктара, ён запланаваны і ўзведзены ў выглядзе “драйека” – трохкутніка. Падаецца, невыпадкова злачынцы з Араніенбурга карнай аперацыі, разгорнутай на Брэстчыне, далі назву “Драйек”. І ў чужой краіне, і на далёкай радзіме заплечных спраў майстры снілі і бачылі дакладную сіметрыю вынішчэння. Без лішніх слоў – паболей “працы”! Не шкадаваць патронаў і агню! Пры гэтым – не забыць галантныя паводзіны, манеры, як фюрэр іх вучыў. Каб пацвярджаць штодня: сюды мы завіталі на тысячу гадоў…